Virallinen lehti nro C 328 , 26/10/1998 s. 0195



B4-0902, 0903, 0910, 0916, 0929 ja 0942/98 Päätöslauselma Levi Straussin rakenneuudistussuunnitelmasta Euroopan parlamentti, joka - ottaa huomioon Amsterdamin sopimuksessa esitetyn Euroopan sosiaalisen peruskirjan sekä työntekijöiden sosiaalisia perusoikeuksia koskevan yhteisön peruskirjan, - ottaa huomioon 17. helmikuuta 1975 annetun neuvoston direktiivin 75/129/ETY työntekijöiden joukkovähentämistä koskevan jäsenvaltioiden lainsäädännön lähentämisestä, sellaisena kuin se on muutettuna 24. kesäkuuta 1992 annetulla neuvoston direktiivillä 92/56/ETY, - ottaa huomioon 22. syyskuuta 1994 annetun neuvoston direktiivin 94/45/EY eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä, - ottaa huomioon «European Systems of Worker Involvement» -asiantuntijaryhmän (Davignon-ryhmä) loppukertomuksen ja 19. marraskuuta 1997 antamansa asiaa koskevan päätöslauselman ((EYVL C 371, 8.12.1997, s. 83.)), - ottaa huomioon OECD:n jäsenvaltioiden hallitusten julistuksen kansainvälisistä investoinneista ja monikansallisista yrityksistä, - ottaa huomioon 13. heinäkuuta 1995 uudelleen sijoittautumisesta ja työpaikkojen menetyksistä Euroopan unionissa, erityisesti Lee Europen (Ypres) osalta antamansa päätöslauselman ((EYVL C 249, 25.9.1995, s. 152.)) sekä 12. maaliskuuta 1997 Renault-Vilvoorden tehtaan sulkemisesta Belgiassa antamansa päätöslauselman ((EYVL C 115, 14.4.1997, s. 94.)), A. on syvästi huolestunut Levi Strauss Europen johtajan 29. syyskuuta 1998 antamasta ilmoituksesta, jonka mukaan yritys aikoo käyttökustannuksia leikatakseen sulkea Belgiassa (Hooglede-Gits, Wervik, Deurne) ja Ranskassa (La Bassée) yhteensä neljä tehdasta, mikä merkitsee 1 461 työpaikan poistumista ja lisäksi noin 100 työpaikan menetystä muualla Euroopassa, B. katsoo, että työntekijät ovat toteuttaneet huomattavia ponnisteluja sulkemisen välttämiseksi, C. katsoo, että rakenneuudistukset kuuluvat yrityksen toimivaltaan, mutta päätöksenteossa on otettava huomioon sosiaaliset vaikutukset etenkin työllisyyden suhteen ja että yrityksen sulkemisessa on noudatettava kansainvälisiä ja kansallisia sääntöjä sekä yhteisön sääntöjä, D. katsoo, että Levi Strauss sai vielä vuonna 1997 huomattavia voittoja Belgiassa, että yritys aloitti tehdastuotannon Turkissa ja että se kaksinkertaisti tuotantonsa Unkarissa; 1. Ilmaisee solidaarisuutensa Levi Straussin työntekijöille, joita uhkaa irtisanominen neljän tehtaan sulkemisen vuoksi, ja ottaa huomioon, että tällaiset rakenneuudistukset vaikuttavat myös muihin yrityksiin, aloihin ja maihin; 2. Kehottaa Levi Strauss Europen johtoa huomioimaan mahdolliset vaihtoehdot rakenneuudistuksen toteuttamiseksi inhimillisesti välttäen näin ollen tehtaiden sulkemiset ja irtisanomiset; 3. Edellyttää, että työntekijöiden edustajat ovat edelleen mukana rakenneuudistusta koskevissa neuvotteluissa; 4. Asettaa kyseenalaiseksi rakenneuudistuksen, jonka sanotaan johtuvan liikatuotannosta, kun Levi Strauss lisää samaan aikaan tehtaiden määrää ja tuotantokapasiteettia Euroopan unionin ulkopuolella; 5. Toistaa edellä mainituissa 13. heinäkuuta 1995 sekä 12. maaliskuuta 1997 antamissaan päätöslauselmissa komissiolle esittämänsä pyynnöt ja etenkin pyynnön tehostaa pikaisesti työntekijöiden joukkoirtisanomista koskevan direktiivin 75/129/ETY sekä eurooppalaista yritysneuvostoa koskevan direktiivin 94/45/EY soveltamista; 6. Pyytää komissiota lisäämään ponnistelujaan eurooppalaisen tuen saannin sitomiseksi taloudellisiin ja sosiaalisiin ehtoihin ja tarkastelemaan, onko kaikki ehdot täytetty Levi Straussille jo myönnettyjen tukien osalta; 7. Toivoo, että komissio antaa kuukauden kuluessa täydellisen yhteenvedon kaikista Levi Strauss Europelle myönnetyistä tuista (rakennerahastot, Retex, Phare, Tacis jne); 8. Korostaa tarvetta sovittaa yrityksiä ja pääomia koskevat veropolitiikat paremmin yhteen Euroopan unionissa, jotta jäsenvaltiot voivat edistää pääoman verotuspaineiden tasavertaisempaa jakautumista ja vähentää työvoimakustannuksia; 9. Kehottaa puhemiestään välittämään tämän päätöslauselman komissiolle, neuvostolle, Belgian, Flanderin ja Ranskan parlamenteille, eurooppalaisille, belgialaisille ja ranskalaisille työmarkkinaosapuolille, Levi Strauss Europen johdolle sekä ammattijärjestöjen edustajille kyseessä olevilla tehtailla.